Joeli
Chapter 3
Na Kalou Sa Vakatauca Na Lewa Ki Na Veimatanitu "Ka raica, ena kena siga kei na kena gauna, ni'u na vakasuka tale mai ki Jerusalemi kei Juta, o ira na nona era a kau vakabobula,
2 Au na vakasoqoni ira na veimatanitu ka kauti ira sobu kina buca i Jiosafati, me na dua na veilewai me baleti ira ena vukudra na noqu tamata kei ira noqu i votavota na Isireli; ka ra dui veiseyaki tu ena veiyasai vuravura; era sa dui veiwaseyaka talega na noqu vanua.
3 Era vakawiri madigi vei ira noqu tamata, era solia na gone tagane mei sau ni yalewa dautagane, ka solia na goneyalewa me volitaki me rawa na i sau ni gunu waini.
4 "Ena cava mo dou na cakava mai vei au, oi kemudou mai Taia kei Saitoni, kei na yasayasa vaka Filisitia? Dou na via sauma lesu vei au? Ia kevaka dou via sauma lesu vei au, au na moi vakatotolo me'u sauma lesu yani, ka taura na nomudou dui qavokavoka;
5 Ni dou sa taura na noqu siliva kei na noqu koula, ka dou kauta kina nomudou bure Kalou, na i yau talei ni noqu vale.
6 O ira talega na kai Juta kei ira na kai Jerusalemi dou a volitaki ira ki vei ira na kai Kirisi, dou qai tosoya laivi na yalayala ni nodra vanua.
7 "Raica, au na kauti ira tani mai vei ira dou a volitaki ira kina, ka sauma lesu tale vei kemudou ena nomudou qavokavoka na nomudou via vala lesu tiko mai.
8 Au na volitaki ira nomudou gone tagane kei na nomudou gone yalewa ena ligadra na Juta. Era na qai volitaki ira vei ira na kai Sapina, e dua na vanua vakayawa, ni sa tukuna o Jiova."
9 Dou kacivaka yani kina veimatanitu; "dou vakarau ena i valu! Dou yadra mai na tamata qaqa, mera toso voleka mai na tamata i valu, me ra toso mai.
10 Dou vakayagataka nomudou yame ni siviyara me i seleiwau kei na nomudou i sele balavu ni sasamaki me nomudou moto; me tukuna o koya sa daudadatuvu rawarawa,'oi au na qaqa'".
11 Dou soqoni vata ka lako mai, na veimatanitu, ka soqoni vata mai. Me lako sobu na tamata qaqa kece, i Jiova.
12 "Me ra yadra na veimatanitu, ka lako mai ena buca i Jiosafati, mai kea au na ia na veilewai vei ira na veimatanitu vakavolivolita.
13 Mo taura nai sele ni tatamusuki, ni sa matua na vuata. Lako mai, mo lako sobu; ni sa sinai na tani ni waini, ka sa vuabale mai— ni sa levu sara na nodra caka ca."
14 Lewe vuqa, lewe vuqa ena buca ni vakatulewa! Ni sa voleka sara na siga i Jiova ena buca ni vakatulewa.
15 Na matanisiga kei na vula ena vakabutobutotaki, na kalokalo ena kau tani na kena i serau.
16 O Jiova ena rogo vaka na kurukuru mai Saioni, ka na kaci vakadomoilevu mai Jerusalemi; ena yavavala o lomalagi kei na vuravura; ia o Jiova ena i vakaruru vei ira na nona tamata, ena vuni kaukauwa vei ira na gone i Isireli.
17 "Mo dou kila ni sai Au o Jiova na nomudou Kalou, ka tiko e Saioni ena noqu ulunivanua tabu. o Jerusalemi me savasava, ena sega ni dua na kai tani me na mai liutaki ira tale."
18 Ena yaco ena siga dina o ya, na veiulunivanua era na drodro mai kina na waini vou, na veidelana ena vakadrodroya sobu na sucu; na veimataniwai e Juta ena vuabale ena wai ena dua na wai tovure ena vure mai ena vale i Jiova, me drodro mai ka mai vakasuasuataka na buca o Akacia.
19 "O Ijipita ena i kanakana ni manumanu, o Itomi ena vanua lala dravuisiga, ni ra vakayaco tovo kaukauwa vei ira noqu tamata na Juta, ni ra vakadavea na dra sega cala ena nodra vanua.
20 Ia o Juta ena tudei tu ga ka sega ni mudu, o Jerusalemi talega, mai na dua na taba tamata, kina dua tale, kina dua tale.
21 Au na sega ni na cudruvi ira ena cala ni nodra vakadave dra, au na sega ni na lewai ira; "ni sa tiko e Saioni o Jiova."
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn